Stanovisko Európskeho hospodárskeho a sociálneho výboru – Úloha daní z príjmov právnických osôb pri správe a riadení spoločností

(stanovisko z vlastnej iniciatívy)

(2022/C 152/03)

Spravodajca: Krister ANDERSSON

Rozhodnutie plenárneho zhromaždenia 25.3.2021 Právny základ článok 32 ods. 2 rokovacieho poriadku stanovisko z vlastnej iniciatívy uznesenie Príslušná sekcia sekcia pre hospodársku a menovú úniu, hospodársku a sociálnu súdržnosť Prijaté v sekcii 23.11.2021 Prijaté v pléne 8.12.2021 Plenárne zasadnutie č. 565 Výsledok hlasovania (za/proti/zdržalo sa) 223/4/11

1. Závery a odporúčania

1.1. EHSV sa domnieva, že reakcia súkromného sektora na plán obnovy a nástroj NextGenerationEU bude kľúčom k realizácii a účinnému dosiahnutiu ekologickejšieho a digitalizovaného hospodárstva. Verejné politiky preto musia poskytovať vhodné stimuly. Hospodárske politiky, najmä daňové politiky a politiky, ktoré majú vplyv na správu a riadenie spoločností, musia zabezpečiť účinný rozhodovací proces a efektívne prideľovanie zdrojov, čím sa podporí plnenie sociálnych cieľov.

1.2. EHSV sa domnieva, že na zabezpečenie udržateľného ekologického a digitalizovaného hospodárstva je potrebné riešiť narúšanie dlhovo-kapitálového financovania v zdaňovaní právnických osôb.

1.3. EHSV vyzýva členské štáty, aby svoje daňové systémy pretransformovali na neutrálnejšie, pokiaľ ide o dlhové a kapitálové financovanie. Podporila by sa tým diverzifikácia zdrojov financovania a zvýšila by sa odolnosť európskeho hospodárstva.

1.4. EHSV víta iniciatívy, ktoré prijala Európska komisia s cieľom predložiť opatrenia na riešenie zvýhodňovania dlhu pri zdaňovaní právnických osôb v systémoch dane z príjmov právnických osôb do prvého štvrťroka 2022.

1.5. EHSV zdôrazňuje, že pre nové firmy a pre investorov, ktorí hľadajú ekologickejšie a digitalizované investičné príležitosti, má dobre fungujúci kapitálový trh zásadný význam. EHSV preto vyzýva, aby sa podnikli ďalšie kroky smerom k dobudovaniu únie kapitálových trhov.

1.6. Investície do nových zelených technológií sa považujú za veľmi rizikové, a preto sa často využíva kapitálové financovanie. Dividendy pomáhajú zvyšovať likviditu na trhu, a to aj v rozsahu, v akom ich možno vnímať ako príliš krátkodobé, a sú dôležitým zdrojom financovania.

1.7. EHSV sa domnieva, že kapitálové trhy a súkromné fondy môžu zohrávať kľúčovú úlohu pri podpore smerovania podnikov k udržateľnému ekologickejšiemu a digitalizovanému hospodárstvu. Akákoľvek politická činnosť európskeho zákonodarcu týkajúca sa zdaňovania, práva obchodných spoločností a správy a riadenia spoločností by mala túto úlohu posilniť.

1.8. EHSV pod vplyvom smerníc a nariadení EÚ konštatuje, že vnútroštátne právne predpisy o obchodných spoločnostiach sú neoddeliteľnou súčasťou súdneho systému v každom členskom štáte, pričom práva a zodpovednosť sa v právnej štruktúre priraďujú na primeranej úrovni. Pravidlá musia byť špecifické pre jednotlivé krajiny, pokiaľ ide o zloženie správnych rád, a umožňovať vlastníkom prijímať rozhodnutia.

1.9. EHSV nabáda Európsku komisiu, aby podnikla konkrétne iniciatívy na zavedenie podobných daní z CO 2 v členských štátoch so zámerom harmonizovať úsilie dosiahnuť zníženie objemu CO 2 . Ideálnym výsledkom by bolo vytvorenie jednotných podmienok na celom jednotnom trhu EÚ, pokiaľ ide o emisie/zníženia, ktoré sa majú zdaniť, ako aj konkrétnych metód a sadzieb zdaňovania, ktoré majú rovnaký vplyv na úroveň CO 2 v atmosfére.

1.10. EHSV opakovane poukazuje na to, že členské štáty by mali prijať najmä komplexnú a symetrickú politiku v oblasti environmentálnej dane v súvislosti s účinkom CO 2 na globálne otepľovanie. Je potrebné zaviesť dane s kladnými aj zápornými sadzbami. Príjmy získané z daní z CO 2 by sa mali prednostne použiť na financovanie stimulov na postupy znižovania emisií CO 2 na miestnej, regionálnej a celoštátnej úrovni.

1.11. EHSV konštatuje, že hoci predaj produktov lesného hospodárstva je zdanený ako príjem vlastníka, malo by sa uznať, že výsadba stromov a rast lesov znižujú CO 2 v atmosfére, a preto by sa mali v symetrickom daňovom prístupe ku globálnemu otepľovaniu podporovať negatívnou daňou z CO 2 . Išlo by o dôležité opatrenie na dosiahnutie cieľov v oblasti klímy.

1.12. EHSV zdôrazňuje, že je potrebné dosiahnuť všeobecnú dohodu o balíku daňových opatrení OECD/G20 a jeho globálne koordinované vykonávanie. V záujme podpory digitalizácie európskeho hospodárstva je dôležité, aby jednostranné pravidlá v Európe nebránili ďalšiemu prispôsobovaniu nových obchodných modelov.

2. Úvod

2.1. Pandémia COVID-19 spôsobila európskemu hospodárstvu šok, pokiaľ ide o dodávky, pretože narušila dodávateľské reťazce, a tiež, pokiaľ ide o dopyt, pretože spôsobila pokles dopytu zo strany spotrebiteľov. V dôsledku toho sa investície európskych spoločností počas pandémie výrazne znížili, zatiaľ čo celkový objem bankových vkladov sa zvýšil.

2.2. Tempo oživenia sa však zvyšuje a je v plnom prúde. S cieľom pretvoriť európske hospodárstvo v súlade s cieľmi, ktoré Komisia stanovila na dosiahnutie udržateľnejšieho, ekologickejšieho a digitalizovanejšieho hospodárstva, musia investície podporovať environmentálne ciele, zatiaľ čo digitalizácia prispieva k zvýšeniu produktivity, pričom zohľadňuje transformáciu trhu práce. Na splnenie environmentálnych, hospodárskych a sociálnych cieľov sú potrebné súkromné aj verejné iniciatívy.

2.3. Dlhodobým rozpočtom EÚ vrátane nástrojov plán obnovy a NextGenerationEU sa zavedie najväčší balík stimulov z verejných zdrojov, ktorý bol doteraz v Európe poskytnutý.

2.4. EHSV sa domnieva, že reakcia súkromného sektora bude kľúčom k realizácii a účinnému dosiahnutiu ekologickejšieho a digitalizovaného hospodárstva. Verejné politiky preto musia poskytovať vhodné stimuly. Hospodárske politiky, najmä daňové politiky a politiky, ktoré majú vplyv na správu a riadenie spoločností, musia zabezpečiť účinný rozhodovací proces a efektívne prideľovanie zdrojov.

2.4.1. Pokiaľ ide o finančné prostriedky pridelené členským štátom v reakcii na pandémiu COVID-19, musia sa stanoviť kľúčové ukazovatele, aby sa vedelo, ako sa investované peniaze vynakladajú v jednotlivých členských štátoch ( 1 )

2.5. Medzinárodné daňové prostredie prechádza najväčšími zmenami za posledných sto rokov. Zdaniteľný zisk niektorých najväčších spoločností sa presunie z krajiny, v ktorej má spoločnosť sídlo, do krajiny, v ktorej sa uskutočňuje predaj, dodáva tovar a poskytujú služby. Okrem toho sa približne 136 krajín v inkluzívnom rámci OECD dohodlo na minimálnej účinnej sadzbe dane z príjmov právnických osôb vo výške 15 %. Ďalšou dôležitou zmenou je to, že DPH v Európe sa má vyberať podľa prístupu založeného na mieste určenia.

3. Význam primeraných stimulov

3.1. Na to, aby sa dosiahli environmentálne ciele, podniky, domácnosti a investori musia dostať náležité stimuly vo forme cien, ktoré odrážajú nedostatok a externality. Hospodárske politiky stanovujúce hospodárske alebo sociálne ciele by sa mali odzrkadliť v cenách, s ktorými sú súkromní a verejní investori konfrontovaní na trhu.

3.2. Systémy dane z príjmov právnických osôb však zaobchádzajú s dlhovým financovaním priaznivejšie ako s kapitálovým financovaním, keďže platby úrokov sú, na rozdiel od nákladov na kapitálové financovanie, daňovo odpočítateľné. To spôsobuje silnejší pákový efekt (úrovne dlhu) a väčšiu zraniteľnosť podnikov v časoch hospodárskych otrasov.

3.3. Na vybudovanie udržateľného ekologického a digitalizovaného hospodárstva je potrebné riešiť otázku narúšania dlhovo-kapitálového financovania. Dividendy, ktoré podliehajú dvojitému zdaneniu (najprv na inštitucionálnej úrovni a potom na úrovni akcionárov), sú dôležité nielen ako príjem dôchodcov a na financovanie výskumných inštitúcií, ale najmä ako zdroj financovania investícií realizovaných na zelenej lúke.

3.4. Investície do nových, ekologickejších investičných projektov sú spojené s vysokou mierou rizika. Kapitálové financovanie je preto uprednostňovaným zdrojom financovania. Kľúčovou oblasťou na zvýšenie účasti súkromného sektora na ekologických a digitálnych investíciách je odstránenie prekážok pre zdroje nového investičného kapitálu.

3.5. Pre nové firmy a pre investorov, ktorí hľadajú ekologickejšie a digitalizované investičné príležitosti, má dobre fungujúci kapitálový trh zásadný význam. Dostupnosť kapitálu je pre úspešný výsledok kľúčová. Dividendy pomáhajú zvyšovať likviditu na trhu.

3.6. Udržateľnosť je už trhovo orientovaným a konkurenčným faktorom, ktorý je kľúčom k tomu, aby spoločnosti dokázali prilákať zákazníkov, zamestnancov a investorov. Zohľadnenie udržateľnosti je prospešné pre dlhodobé prežitie spoločnosti. Regulačné nástroje musia byť vytvorené tak, aby podporovali dosahovanie týchto cieľov v súlade so základnými zásadami fungovania podnikov.

3.7. Hoci by nemalo dochádzať k žiadnemu zasahovaniu do dividendovej politiky, ani neprimeranému ovplyvňovaniu, pokiaľ ide o zloženie správnych rád alebo presadzovanie ich zodpovednosti voči spoločnosti, pre ekologickejšie hospodárstvo sú potrebné primerané stimuly. Pri riadení a správe spoločnosti sa musí zohľadňovať sociálna zodpovednosť podnikov, príslušné európske smernice a usmernenia OECD pre nadnárodné spoločnosti.

3.8. Globálne otepľovanie znepokojuje nás všetkých a spoločnosti by mali platiť za emisie primeranú trhovú cenu a mali by znižovať emisie CO 2 v atmosfére. To znamená nielen dane z emisií CO 2 , ale aj dotácie na tie činnosti, ktoré znižujú objem CO 2 v atmosfére.

3.9. Ďalšou dôležitou oblasťou na dosiahnutie cieľov ekologickejšieho a digitalizovaného hospodárstva je zdaňovanie čoraz digitalizovanejších firiem. Potrebné je globálne konsenzuálne riešenie a očakáva sa, že do konca roka sa dokončí komplexná dohoda. Dane z digitálnych služieb by nemali poškodzovať inovácie, ani odrádzať od investícií do digitálnych technológií.

4. Zvýhodňovanie dlhu pri zdaňovaní právnických osôb

4.1. Zvýhodňovanie dlhu v systémoch dane z príjmov právnických osôb ovplyvňuje sociálno-ekonomické náklady, ako aj pákový efekt a správu a riadenie spoločností. Nadmerné spoliehanie sa na dlhové financovanie môže ohroziť dosiahnutie cieľov Európskej komisie, keďže spoločnosti sa stávajú finančne zraniteľnými, a tým bude nepriaznivo ovplyvnená možnosť realizovať nové a riskantné ekologické investičné projekty. Schopnosť vyplácať dividendy, aby sa investori mohli rozhodnúť, či majú investovať do nových projektov, bude obmedzená.

4.2. Podľa súčasných daňových pravidiel sú úroky zaplatené z úverov odpočítateľné od základu dane, zatiaľ čo v prípade kapitálových platieb to tak nie je. Kapitálové platby sa skladajú z dvoch častí: výplaty dividend a kapitálové zisky. Vďaka týmto vnútroštátnym pravidlám je financovanie prostredníctvom dlhu jednoznačne výhodnejšie ako kapitálové financovanie.

4.3. Osobitným znížením platby, ktorého cieľom je poskytnúť spoločnostiam podobné daňové zaobchádzanie s investíciami s kapitálovým financovaním, ako majú v súčasnosti v prípade investícií financovaných prostredníctvom dlhov, by sa mohla dosiahnuť menšia zraniteľnosť podnikov a toto zníženie by mohlo byť užitočným prostriedkom na podporu udržateľných, ekologickejších a digitálnych investícií.

4.4. Treba poznamenať, že ak sa zákonné sadzby dane z príjmov právnických osôb zvýšia, bude ekonomicky výhodnejšie, aby spoločnosť investovala prostredníctvom využitia úverov, čím sa spoločnosti podnietia k tomu, aby sa zameriavali na dlhové financovanie ešte viac ako predtým. Vyššia miera inflácie a vyššie úrokové sadzby by mali podobný účinok, čím by sa zvýšila motivácia investovať prostredníctvom využitia úverov.

4.5. EHSV vyzýva členské štáty, aby svoje daňové systémy pretransformovali na neutrálnejšie, pokiaľ ide o dlhové a kapitálové financovanie. Podporila by sa tým diverzifikácia zdrojov financovania a zvýšila by sa odolnosť európskeho hospodárstva.

4.6. V navrhovanej revidovanej smernici o spoločnom konsolidovanom základe dane z príjmov právnických osôb z roku 2016 sa zaviedla úľava pre rast a investície s cieľom znížiť zvýhodňovanie dlhu a podporiť investície do výskumu a vývoja. Úľava pre rast a investície by sa poskytovala tak, že za určitých podmienok by zvýšenie vlastného kapitálu bolo odpočítateľné od základu dane ( 2 )

4.7. Európska komisia oznámila, že návrh smernice, ktorá sa zaoberá problematikou zvýhodňovania dlhu, bude predložený v prvom štvrťroku 2022 ( 3 ) . EHSV so záujmom očakáva podrobný návrh a poskytne k nemu svoje pripomienky.

5. Správa a riadenie spoločnosti a právo obchodných spoločností

5.1. Účinok stimulov vytvorených inými prostriedkami sa môže okrem daní zvýšiť alebo znížiť predpismi. Priame predpisy, ktorými sa riadi vlastníctvo a schopnosť využívať finančné prostriedky podľa toho, ako to investori a predstavenstvá spoločností považujú za vhodné, môžu spôsobovať ťažkosti pri plnení želaných cieľov.

5.2. Pre dobre fungujúce hospodárstvo je dôležité, aby malo vhodné pravidlá a predpisy, ktoré majú vplyv na fungovanie podnikov a trhov. Akcionári by mali brať vedenie spoločnosti na zodpovednosť, ak sa prostriedky použijú na súkromné účely, a nie na zvýšenie hodnoty danej spoločnosti ( 4 ) . Akceptovateľné správanie spoločností upravuje viacero zákonov, pokiaľ ide o boj proti daňovým podvodom, vyhýbaniu sa daňovým povinnostiam a praniu špinavých peňazí ( 5 ) , ako aj rozsiahle dohody o trhových predpisoch o správaní podnikov v členských štátoch. Je dôležité, aby sa udržateľnosť začlenila do rámca správy a riadenia spoločností tak, ako sa uvádza v Európskej zelenej dohode a oznámení Komisie o pláne obnovy (COVID-19). Komisia iniciovala verejnú konzultáciu s cieľom zhromaždiť názory zainteresovaných strán, pokiaľ ide o možnú iniciatívu týkajúcu sa udržateľnej správy a riadenia spoločností ( 6 )

5.3. EHSV sa stotožňuje s víziou ekologickejšieho a digitalizovaného európskeho hospodárstva v budúcnosti, ktoré bude spravodlivé, bude rásť a bude účinne zdaňované, čím sa vytvorí prostredie priaznivé pre investície a umožní sa rast podporujúci tvorbu pracovných miest. Na presmerovanie investičných tokov je mimoriadne dôležité, aby bol k dispozícii kapitál pre nové zelené hospodárstvo. Dostupnosť investovateľných finančných prostriedkov a istota, pokiaľ ide o pravidlá a dodržiavanie zásad právneho štátu, sú dôležitými faktormi úspešnej transformácie európskeho hospodárstva.

5.4. EHSV súhlasí s názorom Komisie, že spoločnosti by mali prispievať k dosiahnutiu ekologickejšieho, udržateľného a digitalizovaného hospodárstva, a zamerať sa tak na dlhodobé ciele a spravodlivé rozdelenie medzi krajiny a občanov.

5.5. EHSV je pevne presvedčený, že konečnú kontrolu nad podnikovými činnosťami a zodpovednosť za ne by mali mať akcionári. Celkovú zodpovednosť by mali niesť vlastníci spoločnosti. Súčasný systém kódexov správy a riadenia spoločností členských štátov a práva obchodných spoločností skutočne stojí na akcionároch, ktorí sú vlastníkmi spoločnosti a v konečnom dôsledku vykonávajú kontrolu nad stratégiami a prioritami spoločnosti a menujú správnu radu spoločnosti. Táto zodpovednosť znamená, že akcionári sú zodpovední za financie a konanie spoločnosti a v prípade strát spoločnosti by mali prísť o kapitál. Takáto základná ustálená zásada by sa nemala meniť, ani narúšať.

5.6. Spoločnosti by samozrejme mali náležite zohľadňovať dlhodobé ciele a pozitívne sociálne vonkajšie vplyvy tak pri svojich každodenných činnostiach, ako aj pri investičných rozhodnutiach. Čoraz viac to vyžadujú trhové normy, odvetvové pravidlá upravujúce produkciu a investori na celom svete, ktorí často vyžadujú dodržiavanie kritérií ESG v rámci korporácií ( 7 )

5.7. Vzhľadom na pôsobnosť smerníc a nariadení EÚ sú vnútroštátne právne predpisy o obchodných spoločnostiach neoddeliteľnou súčasťou súdneho systému v každom členskom štáte, pričom práva a zodpovednosť sa v právnej štruktúre priraďujú na primeranej úrovni. Pravidlá musia byť špecifické pre jednotlivé krajiny, aj pokiaľ ide o zloženie správnych rád. Správa a odporúčania EÚ by mali zabezpečiť spravodlivú hospodársku súťaž a spravodlivé hodnoty, pokiaľ ide o konanie spoločnosti.

5.8. S cieľom uľahčiť plnenie požadovanej úlohy súkromných finančných prostriedkov v záujme priorít Komisie je nevyhnutné, aby kapitál nebol zablokovaný v spoločnostiach a aby bolo možné finančné prostriedky bezproblémovo investovať do sektorov, ktoré EÚ vymedzila ako kľúčové.

5.9. Dobre fungujúci kapitálový trh v EÚ je nevyhnutný najmä pre nové investície. EHSV preto vyzýva, aby sa podnikli ďalšie kroky smerom k dobudovaniu únie kapitálových trhov ( 8 )

5.10. Pre realizáciu investícií je dôležitá likvidita kapitálového trhu. Výplaty dividend, a to aj v rozsahu, v akom ich možno vnímať ako príliš krátkodobé, prispievajú k súboru finančných prostriedkov dostupných pre nové investície v ekologickom a digitálnom sektore ( 9 ) . Sú preto kľúčové pre dobre fungujúci kapitálový trh, keď sa investujú buď do nových podnikov, alebo do firmy vyplácajúcej dividendy. Ak sa dividendy vyplácajú investorovi, investor sa môže vždy rozhodnúť opätovne investovať do existujúcej spoločnosti alebo inej spoločnosti. Ak sa však zisky nerozdelia, investor musí, ako jediný spôsob investovania do nových podnikov, likvidovať akcie. Pre etablované podniky a investorov môže byť prospešné, ak sa zvyšuje hodnota zachovaného kapitálu, no neposkytnú sa tým nové finančné prostriedky na nové podniky alebo investície realizované na zelenej lúke.

5.11. Vyplácanie dividend dáva investorom príležitosť neustále zlepšovať svoju investičnú stratégiu a prispievať tak k ekologickým, udržateľným, etickým a digitálnym projektom. K tomu už došlo v mnohých prípadoch na kapitálových trhoch a v oblasti súkromného kapitálu (napríklad investície do výroby batérií pre elektrické automobily alebo bezuhlíková výroba ocele).

5.12. Nové spoločnosti by mali mať možnosť v plnej miere rásť a získavať finančné prostriedky z dividend vyplácaných akcionárom etablovaných existujúcich spoločností, čím sa umožní nové rozdelenie kapitálu v súlade s prioritami Komisie. Mohli by sa zvážiť daňové stimuly pre nové ekologické investície.

5.13. EHSV sa domnieva, že kapitálové trhy a súkromné fondy môžu zohrávať kľúčovú úlohu pri podpore smerovania podnikov k udržateľnému ekologickejšiemu a digitalizovanému hospodárstvu. Akákoľvek politická činnosť európskeho zákonodarcu týkajúca sa práva obchodných spoločností a správy a riadenia spoločností by mala túto úlohu posilniť.

6. Stimuly zamerané na znižovanie emisií CO2

6.1. 2 v atmosfére s čo najnižšími nákladmi. Na podporu transformácie európskeho hospodárstva a dosiahnutie cieľov v oblasti klímy by sa mali využívať dane ( 10 ) . Je dôležité, aby podniky a domácnosti dostávali rovnaké stimuly, aby bolo možné dosiahnuť zníženie emisií COv atmosfére s čo najnižšími nákladmi.

6.2. EHSV nabáda Európsku komisiu, aby podnikla konkrétne iniciatívy na zavedenie podobných daní z CO 2 v členských štátoch so zámerom harmonizovať úsilie dosiahnuť zníženie objemu CO 2 . Ideálnym výsledkom by bolo vytvorenie jednotných podmienok na celom jednotnom trhu EÚ, pokiaľ ide o emisie/zníženia, ktoré sa majú zdaniť, ako aj osobitných metód a sadzieb zdaňovania, ktoré majú rovnaký vplyv na úroveň CO 2 v atmosfére.

6.3. Členské štáty by mali prijať najmä komplexnú a symetrickú politiku v oblasti environmentálnej dane v súvislosti s účinkom CO 2 na globálne otepľovanie. Je potrebné zaviesť dane s kladnými aj zápornými sadzbami. Príjmy získané z daní z CO 2 by sa mali prednostne použiť na financovanie stimulov na postupy znižovania emisií CO 2 na miestnej, regionálnej a celoštátnej úrovni.

6.4. Hoci predaj produktov lesného hospodárstva je zdanený ako príjem vlastníka, malo by sa uznať, že výsadba stromov a rast lesov znižujú CO 2 v atmosfére, a preto by sa mali v symetrickom daňovom prístupe ku globálnemu otepľovaniu podporovať negatívnou daňou z CO 2 . Išlo by o dôležité opatrenie na dosiahnutie cieľov v oblasti klímy.

6.5. Ideálnym výsledkom by bolo vytvorenie jednotných podmienok na celom svete, pokiaľ ide o emisie/zníženia, ktoré sa majú zdaniť, ako aj konkrétnych metód a sadzieb zdaňovania, ktoré majú rovnaký vplyv na úroveň CO 2 v atmosfére.

7. Zabránenie demotivačným faktorom v oblasti digitalizácie

7.1. Využívanie údajov a nových obchodných modelov vyvolalo potrebu preskúmať medzinárodné zásady zdaňovania, pokiaľ ide o spôsob rozdelenia daňových príjmov medzi krajiny. Je dôležité dosiahnuť a presadzovať globálny konsenzus ( 11 )

7.2. Súčasťou balíka daňových opatrení je návrh na účinnú minimálnu daň z príjmov právnických osôb vo výške 15 %. Cieľom dohody OECD/G20 je obmedziť daňovú súťaž, najmä zo strany krajín s daňovými sadzbami pod prahovou hodnotou, pričom sa v nej uvádza, že mnohostranný dohovor bude od všetkých zmluvných strán vyžadovať, aby zrušili všetky dane z digitálnych služieb a iné príslušné podobné opatrenia týkajúce sa všetkých spoločností, a aby sa zaviazali nezavádzať takéto opatrenia v budúcnosti. Podrobné vymedzenie toho, čo predstavujú príslušné podobné opatrenia, bude dokončené v rámci prijatia mnohostranného dohovoru a jeho dôvodovej správy ( 12 )

7.3. EHSV považuje za dôležité, aby sa zaviedli náležité pravidlá na podporu ďalšej digitalizácie európskeho hospodárstva, čo by umožnilo realizáciu cieľa vybudovať ekologickejšie a digitalizované hospodárstvo.

V Bruseli, 8. decembra 2021 Predsedníčka Európskeho hospodárskeho a sociálneho výboru Christa SCHWENG

(1) V záujme účinnosti sa musia finančné prostriedky získavať nákladovo efektívnym spôsobom a v členských štátoch sa musia dobre vynakladať, čím prispejú k investíciám, ktoré by sa bez týchto prevodov neuskutočnili.

(2) Suma rovná definovanému výnosu zo zvýšenia základu vlastného imania na účely úľavy pre rast a investície by bola odpočítateľná od základu dane. Definovaný výnos by sa rovnal výnosu z 10-ročného štátneho referenčného dlhopisu eurozóny v decembri roka predchádzajúceho príslušnému zdaňovaciemu obdobiu zvýšenému o rizikovú prirážku vo výške dvoch percentuálnych bodov. Pozri smernicu Rady o spoločnom základe dane z príjmov právnických osôb, [(COM(2016)685 final, 2016/0337 (CNS) (2016)].

(3) Úľava na zníženie zvýhodňovania dlhu oproti kapitálu (DEBRA), oznámenie s názvom Zdaňovanie podnikov pre 21. storočie, COM(2021) 251.

(4) Používanie podnikových fondov na luxusné výdavky medzi riadiacimi pracovníkmi, ktoré nesúvisia s podnikateľskými cieľmi, sa musí zakázať.

(5) Pozri stanovisko EHSV na tému Boj proti daňovým podvodom, vyhýbaniu sa daňovým povinnostiam a praniu špinavých peňazí (Ú. v C 429, 11.12.2020, s. 6).

(6) Konzultácia o udržateľnej správe a riadení spoločností, obdobie od 26. októbra 2020 do 8. februára 2021.

(7) Kritériá environmentálneho, sociálneho a správneho dosahu sa vzťahujú na environmentálne a sociálne faktory a faktory správy a riadenia spoločností, ktoré sa zohľadňujú pri investovaní do spoločnosti. Hoci boli vypracované už pred desaťročiami, v posledných rokoch sa stali referenčným základom pre sociálne zodpovedné investovanie.

(8) Pozri stanovisko EHSV na tému Únia kapitálových trhov pre ľudí a podniky – nový akčný plán (Ú. v. EÚ C 155, 30.4.2021, s. 20).

(9) Mnohí výskumní pracovníci spochybnili, či existuje krátkodobá dividendová politika. Pozri napr. správu Corporate Governance and Short-Termism: An in-depth Analysis of Swedish data (Správa a riadenie spoločností a krátkodobý horizont: Hĺbková analýza údajov zo Švédska), (2021) Martin Carlsson-Wall a kolektív, Stockholm School of Economics. Ich empirické zistenia vychádzajúce z rokov 2000 – 2019 od 786 firiem a zo 7 389 podnikových rokov nevykazujú žiadne významné náznaky finančného krátkodobého zmýšľania.

(10) Pozri stanovisko EHSV na tému Mechanizmy zdaňovania zamerané na zníženie emisií CO2 (Ú. v. EÚ C 364, 28.10.2020, s. 21).

(11) Pozri stanovisko EHSV na tému Zdaňovanie podnikov v 21. storočí (ECO/558).

(12) OECD/G20 Base Erosion and Profit Shifting Project Statement on a Two-Pillar Solution to Address the Tax Challenges Arising from the Digitalisation of the Economy (Projekt OECD/G20 zameraný na narúšanie základu dane a presun ziskov: Vyhlásenie o dvojpilierovom riešení daňových výziev vyplývajúcich z digitalizácie hospodárstva), 8. októbra 2021, s. 7.